《古别离》
金朝·王郁

山腰露蕙含天泪，江林枫叶秋容醉。夫君八月雁门行，碎霜冷印白龙辔。

忆君挑妾初鸣琴，琴中已有白头吟。朝朝暮暮当时事，言之秪足伤人心。

君不见湘妃二女哭舜时，烟筠青玉红珠滋。苍梧人去百想绝，忍教今日生离别。

生离别，情偏重。不及双飞南浦云，落红寂寂春闺梦。

作者简介：（1204—1232）大兴人，字飞伯。歌诗俊逸。举进士不第。西游洛阳，放怀诗酒，尽山水之乐。好议论，不以毁誉易心。从李汾、元好问等游最久，后至京师，遇兵难，被执见杀。